Korla Herman Robert Rjeda

Korla Herman Robert Rjeda (* 4. awgusta 1816 w Smělnej; † 14. januara 1900 w Budyšinje) bě ewangelski farar a prěni serbski protykar.

Žiwjenje
Korla Herman Robert Rjeda narodźi so jako syn fararja w Smělnej. Wot lěta 1829 wopyta wón wjerchowsku šulu swj. Afry w Mišnje a studowaše mjez 1836 do 1839 teologiju w Lipsku, hdźež běše zdobom sobustaw Łužiskeho prědarskeho towarstwa. Po studiju běše Rjeda štyri lěta domjacy wučer w domje kralowskeho komornika w Rakecach. Wot lěta 1843 do 1863 skutkowaše wón jako farar w Hućinje a wot 1863 do 1890 w Barće. W lěće 1890 so Rjeda na wuměnk podawši do Budyšina přesydli.

Podpěrajo serbskich ratarjow wutwori so na jeho iniciatiwu 1844 ratarske towarstwo w Klukšu, hdźež běše sam dołho pismawjedźer. Rjeda załoži 1854 w Hućinje pčołarske towarstwo w delnim dole Sprjewje a běše dołho předsyda Sakskeho hłowneho pčołarskeho towarstwa. Pozdźišo załoži tež w Barće ludowe towarstwo. W lěće 1855 wuda prěnju serbsku protyku „Předźenak“, kotruž 34 lět redigowaše.

Sakski kral Albert spožči Rjedźe ryćerski křiž prěnjeje rjadownje sakskeho Albrechtoweho rjadu. Wot lěta załoženja 1847 bě wón čłon Maćicy Serbskeje a pozdźišo tež jeje čestny sobustaw.

Rjeda bu na Michałskim kěrchowje w Budyšinje pochowany. Jeho row je mjeztym zrunany.

Žórło

Kategorija:Muž
Kategorija:Rodź. 1816
Kategorija:Zemr. 1900
Kategorija:Serb
Kategorija:Ewangelsko-lutherski farar
Kategorija:Awtor
Kategorija:Serbska literatura
Kategorija:Literatura (19. lětstotk)
Kategorija:Čestny sobustaw Maćicy Serbskeje‎
Kategorija:Wosoba (Hućina)
Kategorija:Wosoba (Bart)
Kategorija:Wosoba (Smělna)